‘Terreur-tweeling’: Verhoor begin dánEen van die foto’s wat deur die staat by die hof ingedien is in die Thulsie-tweeling se hofsaak. Brandon-Lee en Tony-Lee Thulsie, die tweelingbroers wat onder meer van terreur in Suid-Afrika beskuldig word, se verhoordatum is Donderdag vasgestel. Hul verhoor sal op 20 Oktober in die Suid-Gautengse hooggeregshof begin. Die Thulsie-broers is al sedert hul inhegtenisneming in Julie 2016 agter tralies. Hulle word aangekla van sameswering en aanhitsing om terreurdade te pleeg asook sameswering en poging om terreurdade te pleeg. Landdros Piet du Plessis het Donderdag in die Johannesburg-landdroshof, waar die broers verskyn het, die saak na die hooggeregshof verwys en gesê dit is met gesag van die direkteur van openbare vervolging uitgevoer. Volgens die 13 bladsy lange akte van beskuldiging was die Thulsie-tweeling van plan om hulle by Isil (Islamic State of Iraq and the Levant) aan te sluit en terreurmisdade te pleeg deur die gebruik van vuurwapens, springstof en moontlik gifstowwe. Die aanvalle sou gemik gewees het op verskeie ambassades, waaronder dié van die Verenigde Koninkryk, Rusland en die VSA, gebaseer in Pretoria. Jonathan Shapiro, die Suid-Afrikaanse Joodse tekenprentkunstenaar, word ook as ŉ teiken van die tweeling aangedui. Een van die tweeling, Tony-Lee, het na bewering in Augustus 2015 deelgeneem aan ŉ reeks telegram-gesprekke met Abu Fidaa (Isil/Isis-netwerk) en ander, waar hy opdrag gegee is om die “beste teikens” aan te val “waarby Amerikaanse/Britse/Franse belange in Suid-Afrika betrokke is” en om Zapiro te vermoor, wat in ŉ stadium ŉ spotprent van die profeet Mohammed geteken het. Lees meer oor die Thulsie-tweeling op Maroela Media.